Diari Oficial de la Generalitat Valenciana


Sumari del DOGV 7689, del 31-12-2015 (2015/10960)

DECRET 238/2015, de 29 de desembre, del Consell, pel qual es crea la Comissió Delegada del Consell d'Inclusió i Drets Socials.
------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2015/12/29/238/dof/vci/html**

### Dades del document

Número de DOGV
:   7689

Data del DOGV
:   31-12-2015

Secció del DOGV
:   I. DISPOSICIONS GENERALS

Número del document
:   2015/10707


Data del document
:   29-12-2015

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació
    * discapacitat
    * integració social
    * reglament intern
    * política social

DECRET 238/2015, de 29 de desembre, del Consell, pel qual es crea la Comissió Delegada del Consell d'Inclusió i Drets Socials. [2015/10616]  
PREÀMBUL  
  
La crisi global, financera, socioeconòmica, laboral i també de valors que està afectant amb diferent abast a un món globalitzat ha tingut un fort impacte en amplis i diversos sectors de la ciutadania. La resolució de la crisi exigeix una visió global de contingut no sols econòmic sinó eminentment polític, des d'un disseny del govern orientat a les persones, tant per a pal·liar els seus efectes com per a assentar les bases d'un model de desenvolupament que garantisca que l'economia siga una eina per a la consecució d'una vida digna de les persones, ara i en el futur, i que contribuïsca efectivament a la cohesió i l'equitat social, construint societats inclusives.  
Un dels vectors clau que orienten l'acció política del Consell és el conjunt de polítiques públiques dirigides a garantir una vida digna per al conjunt de la ciutadania, abordant qüestions vitals com l'habitatge, la precarització de l'ocupació, l'autonomia personal, la violència de gènere o els drets bàsics per a desenvolupar en condicions d'equitat i igualtat la nostra promoció com a persones. Aquestes i altres accions s'han de concretar en un conjunt de polítiques d'inclusió social, d'abast certament transversal, que afecten la globalitat de l'organització de la Generalitat, tant en el seu vessant regulador, de finançament, com de planificació o prestació de serveis.  
Aquestes polítiques exigeixen, per a la seua posada en funcionament, desenvolupament i sostenibilitat, d'un disseny i una implementació efectius, i d'una assignació eficient dels recursos. Amb aquest fi, el Consell considera necessari i urgent coordinar de forma més eficaç l'activitat dels diferents departaments, centres directius i entitats de la Generalitat, a través de la desconcentració d'algunes funcions superiors de la seua acció política.  
En conseqüència, d'acord amb el que preveuen l'article 49.1 de l'Estatut d'Autonomia de la Comunitat Valenciana i l'article 24 de la Llei 5/1983, de 30 de desembre, de la Generalitat, del Consell, recaptats els informes preceptius, a proposta de la vicepresidenta i consellera d'Igualtat i Polítiques Inclusives i amb la deliberació prèvia del Consell, en la reunió del dia 29 de desembre de 2015,  
  
DECRETE  
  
Article 1. Objecte  
Es crea, amb caràcter permanent i decisori, la Comissió Delegada del Consell d'Inclusió i Drets Socials.  
  
Article 2. Funcions  
Correspon a la Comissió Delegada del Consell d'Inclusió i Drets Socials el desenvolupament de les funcions següents:  
1. Diagnosticar les necessitats globals a atendre en l'àmbit de les polítiques socials, d'igualtat, serveis socials, atenció sociosanitària, educatives i de justícia.  
2. Fer l'anàlisi dels recursos econòmics i organitzatius disponibles, així com proposar ?si és el cas- la seua assignació eficient.  
3. Prioritzar les polítiques socials de l'Administració de la Generalitat i el seu sector públic, definir els eixos programàtics d'actuació, i establir els criteris bàsics de coordinació.  
4. Dur a terme el seguiment, avaluació i control de resultats dels programes d'acció social empresos per l'Administració de la Generalitat i el seu sector públic.  
5. Resoldre els assumptes que li delegue el Consell.  
  
Article 3. Composició  
1. La Comissió Delegada del Consell d'Inclusió i Drets Socials està integrada per:  
Presidència: la persona titular de la conselleria competent en matèria de polítiques d'igualtat, inclusió i serveis socials.  
Vocals:  
Les persones titulars de les conselleries amb competències en les matèries següents: sanitat, justícia, treball i economia social, habitatge, educació, responsabilitat social i hisenda  
La persona titular del Gabinet del President; i les persones titulars de les secretaries autonòmiques amb competències en matèria de: serveis socials, polítiques d'igualtat i inclusió social, hisenda, habitatge, treball i economia social, salut i planificació sanitària, educació, justícia i protecció de les víctimes de delictes, i responsabilitat social.  
  
Exercirà les funcions de la Secretaria de la comissió, amb veu però sense vot, la persona titular de la sotssecretaria de la conselleria competent en matèria de polítiques d'inclusió i serveis socials.  
2. La Presidència podrà acordar, quan la qüestió ho requerisca, l'assistència a la comissió, amb veu però sense vot, de les persones titulars de la resta de les conselleries, o d'altres centres superiors o directius i organitzacions de l'Administració de la Generalitat o del seu sector públic.  
3. En cas de vacant, absència o malaltia de la persona titular de la Presidència, serà substituïda per la persona titular de la conselleria amb competències en matèria d'educació.  
4. En cas d'absència, vacant o malaltia, la secretaria serà exercida per la persona que designe la Presidència de la comissió d'entre els seus membres. En aquest cas, disposarà de veu i vot.  
  
Article 4. Funcionament de la comissió  
1. La comissió és reunirà per convocatòria de la seua Presidència, que indicarà el dia, l'hora i el lloc de la reunió, així com l'ordre del dia juntament amb la documentació necessària per al debat i la presa de decisions. No obstant això, la comissió podrà constituir-se vàlidament sense convocatòria quan així ho decidisquen totes les persones que la integren.  
2. Per a la vàlida constitució de la comissió i l'adopció d'acords, és requerirà la presència de les persones titulars de la Presidència i de la Secretaria, o de qui els substituïsquen, i almenys la meitat dels vocals.  
  
3. Els acords s'adoptaran per majoria dels vots de les persones assistents. Només és podran adoptar acords sobre punts que figuren inclosos en l'ordre del dia, llevat que totes les persones que integren la comissió, hi acorden per unanimitat la seua inclusió.  
4. Les deliberacions tenen caràcter reservat. Així mateix, la documentació sobre els assumptes tractats tindrà el mateix caràcter reservat fins que s'adopte acord o de no haver-lo aixi es decidisca.  
5. S'estendrà acta de les sessions, en la que figuraran les circumstàncies relatives al lloc i temps de la seua realització, la relació de les persones assistents, els punts de l'orde del dia, els acords adoptats i els informes presentats.  
6. La Presidència podrà constituir, en el si de la comissió, ponències per a analitzar, estudiar i presentar al ple qüestions d'especial complexitat o singularitat. Així mateix, podrà requerir, per a qüestions especifiques, l'assistència tècnica d'òrgans directius de l'Administració de la Generalitat o del seu sector públic.  
  
Article 5. Funcions de la Presidència  
Correspon a la Presidència de la comissió:  
1. Acordar la convocatòria de les sessions, així com la fixació de l'orde del dia, tenint en compte els assumptes proposats per les persones que la integren amb la suficient antelació.  
2. Presidir les sessions i moderar-ne el desenvolupament.  
3. Dirimir la votació en cas d'empat.  
4. Visar les actes de la comissió.  
5. Exercir totes les altres funcions que siguen inherents a la seua condició de titular de la Presidència de l'òrgan col·legiat.  
  
Article 6. Funcions de la Secretaria  
1. Correspon a la Secretaria de la comissió:  
a) Preparar la documentació dels assumptes que hagen d'incloure's en l'ordre del dia.  
b) Actuar com a vehicle de comunicació entre la comissió, les conselleries, els òrgans superiors o directius o les organitzacions del sector públic de la Generalitat.  
c) Remetre les convocatòries als membres de la comissió.  
d) Redactar i firmar, amb el vistiplau de la Presidència, les actes de les reunions que es realitzen.  
e) Expedir les certificacions dels acords adoptats.  
f) Custodiar la documentació, actes i acords de la comissió.  
2. Es remetrà una còpia de les actes, acords i certificacions a l'Oficina del Secretariat del Consell.  
  
  
DISPOSICIÓ ADDICIONAL  
  
Única. Absència de despesa  
La creació d'esta comissió delegada i el seu funcionament no tindran incidència en la despesa de la conselleria que li preste suport, que atendrà el seu funcionament amb els seus propis recursos personals i materials.  
  
  
DISPOSICIONS FINALS  
  
Primera. Desplegament  
La persona titular de la conselleria competent en matèria de polítiques d'igualtat, inclusió i serveis socials queda facultada per a dictar les disposicions necessàries per al compliment i desplegament del present decret.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 29 de desembre de 2015  
  
El president de la Generalitat,  
XIMO PUIG I FERRER  
  
La vicepresidenta i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI